open-index/open-wikipedia-markdown huggingface dataset:
מתנה בלתי אפשרית

**מתנה בלתי אפשרית** (באנגלית: **Jingle All the Way**) הוא סרט קומדיה אמריקאי משנת 1996 בבימויו של בריאן לוונט, על פי תסריט מאת רנדי קורנפירד והמפיק כריס קולומבוס שכתב את התסריט. בסרט מככבים ארנולד שוורצנגר, סינבד, ריטה וילסון, פיל הרטמן וכו'.

הסרט, שהופק בתקציב של 75 מיליון דולרים, יצא לאקרנים בארצות הברית ב-7 בנובמבר 2003 וגרף מעל ל-129 מיליון דולרים ברחבי העולם, למרות ההכנסות, אתר "Rotten Tomatoes" נתן לו ציון של 16%. הסרט מבוסס על מכירת חיסול של צעצועים כגון: "Cabbage Patch Kids".

## תקציר העלילה
האוורד לאנגסטון, איש מכירות במיניאפוליס, מאחר לשיעור הקראטה של בנו ג'יימי. האוורד מרגיש נורא ואומר לבנו שכדי לפצות אותו הוא יקנה לו לחג המולד כל מתנה שירצה. ג'יימי מבקש את צעצוע ה-"טורבו-מן". האוורד שוכח לקנות לו אותו עד הרגע האחרון, ואשתו ליז הזכירה לו רק בערב חג המולד כאשר הוא אזל מכל החנויות באזור. האוורד יוצא למסע המפרך למציאת ה-"טורבו-מן" הנכסף, כדי לזכות מחדש באמון בנו. אולם הוא מגלה שהטורבו-מן אזל מכל החנויות, כמו כן, הוא מפתח יריבות עם מיירון, עובד דואר אשר מנסה גם לקנות את הטורבו-מן למען בנו.

האוורד נקלע לריב במחסן עם מלא אנשים המחופשים לסנטה קלאוס, אשר נפרץ בידי המשטרה, האוורד הצליח לברוח באמצעות תג שוטר מזויף. לאחר שאזל הדלק במכוניתו, ניסה הווארד לטלפן לליז, אולם ג'יימי ענה במקומה, וכאשר ג'יימי הזכיר לו על המצעד ועל הטורבו-מן, הווארד צעק עליו לא בכוונה, כתוצאה ג'יימי כעס מאוד וניתק את הטלפון. הווארד נכנס למסעדה ומצא שם את מיירון אשר גם לא הצליח להשיג את הבובה, לפתע, הם שומעים הודעה ברדיו שמי שיפתור את החידה יקבל בובה, וכאשר הם חשבו שמדובר בבובת טורבו-מן הם רצו אל תחנת הרדיו, שם השדרן מסביר להם שאין לו בובת טורבו-מן. לאחר שהמשטרה פרצה לתחנת הרדיו, האוורד ומיירון הצליחו לברוח באמצעות הפצצה אשר התפוצצה על אחד השוטרים.

כאשר הוא חזר הביתה בידיים ריקות הוא מגלה שישנה בובת טורבו-מן בביתו של יריבו טד, אשר קנה את הבובה לבנו. כאשר הוא החליט להחזירו למקום, הוא נרדף בידי אייל הצפון של טד וגרם למהומה בבית. טד וליז גילו אותו, וליז נדהמה ממנו בגלל ששיקר לה ולג'יימי. וטד וליז יחד עם הילדים נסעו למצעד. לאחר שהרשו לילדיהם לצאת למצעד, טד וליז נשארו במכונית, והוא ניסה להתחיל איתה, וליז במהרה דחתה אותו שהיא הכתה בו בראשו עם ליקר ביצים. כאשר הווארד שתה בירה עם האייל, הוא ראה ציור שלו עם משפחתו והבין שעליו לקיים את מה שהבטיח, ונסע במהרה למצעד, אולם לאחר מרדף עם שוטר הוא הגיע בטעות אל מאחורי הקלעים שם חשבו שהוא השחקן המחליף שיגלם את טורבו-מן.

בתור טורבו-מן, הווארד נאלץ לבחור ילד שיקבל את בובת הטורבו-מן ובחר בג'יימי, אולם מיירון, בתחפושת של דמנטור, הגיע וניסה לגנוב את הבובה מג'יימי אולם נתפס בידי המשטרה והווארד הציל את בנו. הווארד חשף את עצמו בפני משפחתו ואמר להם שהם הדבר החשוב ביותר לו והתנצל בפניהם ובפני השוטרים. ג'יימי נתן את הבובה למיירון, וסיפר להווארד שהוא לא צריך את הבובה כי יש לו את טורבו-מן האמיתי בבית, שזה אבא שלו, והווארד זכה להיות גיבור.

## צוות השחקנים
* ארנולד שוורצנגר - הווארד לאנגסטון
* ריטה וילסון - ליז לאנגסטון
* סינבד - מיירון לאראבי
* פיל הרטמן - טד מלטין
* ג'ק לויד - ג'יימי לאנגסטון
* רוברט קונראד - השוטר אלכסנדר האמל
* מרטין מול - השדרן (מר קוקו)
* ג'ים בלושי - סנטה בקניון

## קישורים חיצוניים

קטגוריה:סרטי 1996
קטגוריה:סרטי קומדיה אמריקאיים
קטגוריה:סרטים באנגלית
קטגוריה:סרטי חג המולד
קטגוריה:סרטי פנטזיה אמריקאיים
קטגוריה:סרטי פוקס המאה ה-20
קטגוריה:סרטי פולחן
קטגוריה:סרטים אמריקאיים משנת 1996
יחסי אלבניה–ספרד

**יחסי אלבניה–ספרד** הם היחסים הדו-צדדיים בין אלבניה וספרד. אלבניה מחזיקה בספרד שגרירות במדריד, וספרד מחזיקה באלבניה שגרירות בטירנה.

שתי המדינות חברות בנאט"ו ובארגון לביטחון ושיתוף פעולה באירופה. כחברה באיחוד האירופי תומכת ספרד בשילוב אלבניה בגוש האירו.

## היסטוריה
הדיפלומט חואן פדרו אלדרו קסטריוטה  היה מועמד לכתר אלבניה. קסטריוטה טען כי הוא צאצא למשפחת האצוחה קסטריוטי מימי הביניים דרך סבתו מצד האב.

במהלך מלחמת האזרחים בספרד, אלבנים רבים השתתפו בלחימה כחברי הבריגדות הבינלאומיות, כמו אסים ווקשי שהיה קצין מטה בגדוד גריבלדי, המלומד והפעיל האנטי-פשיסטי סקנדר לואראסי, והסופר פטרו מרקו, שהיה מתנדב של הכוח הרפובליקני במהלך המלימה. הרומן הידוע ביותר שלו נקרא Hasta La Vista [אסטה לה ויסטה].

## הערות שוליים

קטגוריה:ערכים ללא קטגוריות פיזיות - יחסי חוץ
טרומן ניוברי

**טרומן הנדי ניוברי** (באנגלית: **Truman Handy Newberry**; 5 בנובמבר 1864 – 3 באוקטובר 1945) היה איש עסקים ופוליטיקאי אמריקאי, שכיהן כמזכיר הצי של ארצות הברית בין השנים 1908–1909 וכסנאטור רפובליקני מטעם מישיגן בין השנים 1919–1922.

## ראשית חייו
טרומן ניוברי נולד בדטרויט, מישיגן לג'ון סטואוטון ניוברי, בעצמו חבר בית הנבחרים, ולאשתו השנייה, הלן פ. הנדי, בתו של טרומן פ הנדי, איל הון ובנקאי מקליבלנד. טרומן ניוברי למד באקדמיה הצבאית של מישיגן לפני שסיים ב-1885 את לימודיו בבית הספר המדעי שפילד של קולג' ייל, שם הוא היה חבר באחוות אולם סנט אנטוני.

## פעילות עסקית
לאחר סיום לימודיו בקולג' היה ניוברי המפקח הראשי על הבנייה, אחראי התשלומים, סוכן ראשי לתנועת מטען ונוסעים ובסופו של דבר המנהל של חברת הרכבות "דטרויט, ביי סיטי ואלפנה" בין השנים 1885–1887. לאחר מכן, ועד 1901 הוא היה הנשיא והחשב של חברת הפלדה של דטרויט. ב-1902 הוא סייע לארגן את חברת המכוניות פקארד. הוא היה מעורב בפעילויות תעשייה מגוונות, כולל החברות Union Trust Company, Union Elevator Company ו-Michigan State Telephone Company.
## פעילות בצי ומזכיר הצי
ב-1893 הצטרף ניוברי יחד עם אחרים למלאכת הארגון של "הבריגדה הימית של מישיגן" וב-1895 הוא שימש שם בתפקיד על היבשה. ב-1897 וב-1898 הוא שימש שם כלוטננט וכנווט. במאי 1898 הוא קיבל דרגת לוטננט בצי ארצות הברית ושירת על סיפון סיירת העזר "יוסמיטי" (USS Yosemite) במלחמת ארצות הברית-ספרד. בין השנים 1905–1908 הוא שימש כעוזר מזכיר הצי תחת הנשיא תאודור רוזוולט ומילא את מקומו של המזכיר החולה ויקטור מטקלף, שהתפטר ב-1 בנובמבר 1908. ב-1 בדצמבר אותה שנה מונה ניוברי כמזכיר הצי ובתפקיד זה הוא כיהן עד 5 במרץ 1909. ב-6 ביוני 1917 הוא מונה כסגן מפקד צי המילואים, ועד 9 בינואר 1919 הוא היה עוזר המפקד של מחוז הצי השלישי שמטהו שכן בניו יורק.
## סנאטור
ניוברי נבחר מטעם המפלגה הרפובליקנית לסנאט של ארצות הברית וכיהן בו החל מה-4 במרץ 1919 ועד להתפטרותו ב-18 בנובמבר 1922. בשנת 1921 הוא נשפט והורשע על פי "החוק הפדרלי למעשי שחיתות" על מעשי חריגה בבחירות. הרשעה זו בוטלה על ידי בית המשפט העליון של ארצות הברית, ובעקבות חקירה שנערכה, הכריז הסנאט שניוברי ראוי לאייש את מושבו, אך הביע את אי שביעות רצונו מהסכום שהוצא במערכת הבחירותת כנגד יצרן המכוניות הנרי פורד שהתמודד במישיגן כמועד לסנאט מטעם המפלגה הדמוקרטית. לנוכח קריאה ציבורית להדיחו מהסנאט, התפטר ניוברי והוחלף בג'יימס קאוזנס, שמועמדותו אושרה על ידי מושל מישיגן אלכס גרוסבק. לאחר התפטרותו שב ניוברי לעסקי התעשייה.

טרומן ניוברי נפטר ב-3 באוקטובר 1945 בגרוס פוינט, מישיגן ונטמן בבית הקברות אלמווד שבדטרויט.

## קישורים חיצוניים

* 
* 

## הערות שוליים

קטגוריה:אמריקאים ילידי מישיגן
קטגוריה:מזכירי הצי של ארצות הברית
קטגוריה:חברי הקבינט של ארצות הברית בממשל תאודור רוזוולט
קטגוריה:חברי הסנאט של ארצות הברית ממישיגן
קטגוריה:סנאטורים חברי המפלגה הרפובליקנית
קטגוריה:בוגרי אוניברסיטת ייל
קטגוריה:דטרויט: אישים
קטגוריה:אמריקאים שנולדו ב-1864
קטגוריה:אמריקאים שנפטרו ב-1945
ארונות מטבח

**ארונות מטבח** הוא אלבום האולפן הרביעי של להקת נקמת הטרקטור, הראשון בהוצאת חברת התקליטים הד ארצי. האלבום יצא בשנת 1995 לאחר פרישת המתופף המקורי של הלהקה דני מקוב והצטרפותו של אביב ברק, אז בן 17. סגנון הנגינה באלבום הוא רוק מתקדם אך משולבים בו אלמנטים מזרחיים, אלמנטים מעולם הרוק הלטיני ואף מעולם הדיסקו.

## היסטוריה
לאחר הצלחת הלהקה ועליית הפופולריות שלה בסצנת הרוק הישראלי של שנות התשעים, חברת הד ארצי, שנחשבת לאחת מחברות התקליטים הבולטות בישראל, החתימה את חברי הלהקה ובראשם אבי בללי להפקת תקליט שלישי אחרי האלבומים "נקמת הטרקטור" ו"זכות הצעקה". חברי הלהקה אספו חומרים במשך שנת 1995, עד שלבסוף היו להם השירים הדרושים כדי להקליט את האלבום. בניגוד לאלבומם הראשון, "נקמת הטרקטור", שבו כל השירים מנוגנים בסגנון דומה, ואף נשמעים כאילו הם "ממשיכים זה את זה", באלבום זה ניסו חברי הלהקה ליצור שירים בכמה סגנונות שונים ואף לשלב בין סגנונות, כמו בשיר "דברי אליי" (רצועה 2 באלבום) שבו משולבת מוזיקה מזרחית עם מוזיקת רוק. השיר "יותר מדי זמן" (רצועה 8 באלבום) לעומתו הוא שיר רוק כבד יותר ממה שהיה נהוג באלבומים הקודמים של הלהקה. עוד דבר שתרם לשינוי בסגנון המוזיקלי של הלהקה היה הצטרפותם של חברי הלהקה אביב ברק כמתופף וגליה חי כנגנית וויולה, שכן סגנון הנגינה של ברק יותר כבד ו"קשה" משל קודמו דני מקוב, ואילו סגנון הנגינה של חי מגיע מעולם המוזיקה המזרחית, שילוב שיצר סגנונות מוזיקה חדשניים ונסיוניים ויש שיאמרו אפילו קיצוניים, כמו השיר "המטפחת" (רצועה 12 באלבום) שאורך 25 שניות בלבד ומכיל צלילי גיטרה ברקע וצחוק חרישי של אבי בללי.

## נגנים בהרכב
* אבי בללי – בס, שירה
* גרין – קלידים
* דני מקוב – תופים
* אופיר לייבוביץ' – גיטרה
* אביב ברק – תופים
* איל שחר – קלידים
* גליה חי – ויולה

## רשימת רצועות

## קישורים חיצוניים
* 

קטגוריה:אלבומי רוק ישראליים
קטגוריה:אלבומי נקמת הטרקטור
קטגוריה:אלבומים בעברית
ברנדן רייט

**ברנדן קית' רייט** (באנגלית: **Brandan Keith Wright**; נולד ב-5 באוקטובר 1987) הוא כדורסלן עבר אמריקאי, אשר שיחק בליגת ה-NBA בין השנים 2007–2018. לאורך 11 עונותיו ב-NBA שיחק עבור 7 קבוצות שונות, ורשם ממוצעים כוללים של 7.0 נקודות ו-3.6 ריבאונדים למשחק.

## קריירת תיכונים ומכללות
רייט נולד וגדל בנאשוויל שבטנסי, ובין השנים 2002–2006 למד בבית הספר התיכון "אקדמיית ברנטווד" אשר בעיר ברנטווד. בכל ארבע עונותיו בקבוצת הכדורסל של התיכון זכה עמה באליפות התיכונים של טנסי, ובשלוש מתוכן זכה בתואר שחקן התיכונים המצטיין של טנסי ("Tennessee Mr. Basketball"). בעונתו האחרונה, 2005/2006, רשם ממוצעים של 22.4 נקודות, 9.4 ריבאונדים ו-5.1 חסימות למשחק, ובסיומה נבחר להשתתף במשחקי מקדונלד'ס אול-אמריק ונייקי הופ סאמיט.

בשנת 2006 החל ללמוד באוניברסיטת קרוליינה הצפונית, והצטרף אל קבוצת הכדורסל שלה יחד עם ויין אלינגטון, טיי לוסון ודיון תומפסון. בעונתו היחידה בליגת המכללות העמיד ממוצעים של 14.7 נקודות, 6.2 ריבאונדים ו-1.8 חסימות למשחק, וסייע ל"טאר הילס" להעפיל לרבע גמר טורניר אליפות המכללות (NCAA Elite Eight). במשחק רבע הגמר קלע רייט 14 נקודות, אך קבוצתו הפסידה מול אוניברסיטת ג'ורג'טאון, בה שיחקו רוי היברט וג'ף גרין. בסיום אותה עונה זכה רייט בתואר "רוקי השנה של מחוז ACC", ונבחר לחמישייה השנייה של העונה במחוז.

## קריירת משחק ב-NBA
בדראפט ה-NBA 2007 נבחר רייט בבחירה השמינית על ידי שארלוט בובקאטס, ומיד הועבר בטרייד לגולדן סטייט ווריורס בתמורה לג'ייסון ריצ'רדסון. בשלוש עונותיו המלאות בגולדן סטייט שותף ב-77 משחקים בסך הכול (מתוך 246), בשל פציעה בכתפו השמאלית. לאורך התקופה קלע 6.2 נקודות בממוצע למשחק.

במהלך עונת  הועבר יחד עם דן גדזוריץ' בטרייד לניו ג'רזי נטס, בתמורה לטרוי מרפי.

בקיץ 2011 חתם על חוזה לשנתיים בדאלאס מאבריקס, אלופת ה-NBA המכהנת, ובקיץ 2013 האריך את חוזהו בקבוצה לשנתיים נוספות. בעונות  ו-, במהלכה קלע שיא קריירה של 9.1 נקודות למשחק, הודח עם המאבריקס בסיבוב הפלייאוף הראשון.

בדצמבר 2014 הועבר יחד עם ג'מיר נלסון, ג'יי קראודר ושתי בחירות דראפט עתידיות לבוסטון סלטיקס, בתמורה לראז'ון רונדו ודווייט פאוול. לאחר 8 משחקים בלבד בבוסטון הועבר בטרייד נוסף לפיניקס סאנס, תמורת בחירת דראפט עתידית.

לקראת עונת  חתם בממפיס גריזליס על חוזה ל-3 עונות, בסך כ-18 מיליון דולר. בשתי עונותיו הראשונות בממפיס החמיץ רייט 124 משחקים בשל פציעות שונות בברכו הימנית, בקרסולו השמאלי ובמפשעה. בפברואר 2018, לאחר 27 משחקים בעונת , שוחרר מהקבוצה. יומיים לאחר שחרורו מהגריזליס חתם רייט על חוזה ביוסטון רוקטס, אולם כבר במשחקו הראשון בקבוצה נפצע בברכו הימנית ונזקק לניתוח, בגינו שוחרר מהרוקטס ולמעשה פרש ממשחק.

## קישורים חיצוניים

## הערות שוליים

קטגוריה:אמריקאים ילידי טנסי
קטגוריה:נאשוויל: אישים
קטגוריה:כדורסלנים אפרו-אמריקאים
קטגוריה:כדורסלנים אמריקאים
קטגוריה:טנסי: כדורסלנים
קטגוריה:כדורסלני אוניברסיטת קרוליינה הצפונית בצ'אפל היל
קטגוריה:בחירות דראפט של שארלוט בובקאטס
קטגוריה:כדורסלני גולדן סטייט ווריורס
קטגוריה:כדורסלני ניו ג'רזי נטס
קטגוריה:כדורסלני דאלאס מאבריקס
קטגוריה:כדורסלני בוסטון סלטיקס
קטגוריה:כדורסלני פיניקס סאנס
קטגוריה:כדורסלני ממפיס גריזליס
קטגוריה:כדורסלני יוסטון רוקטס
קטגוריה:אמריקאים שנולדו ב-1987
יחסי טורקיה – מקדוניה הצפונית

**יחסי טורקיה–מקדוניה הצפונית** הם היחסים הדו-צדדיים בין הרפובליקה של מקדוניה הצפונית לרפובליקה של טורקיה.

## היסטוריה
עקב קשרים היסטוריים, תרבותיים ואנושיים, מקדוניה הצפונית וטורקיה מנהלות יחסים קרובים וידידותיים מאוד. זמן קצר לאחר שהכריזה מקדוניה הצפונית על עצמאותה מיוגוסלביה בשנת 1991, טורקיה הכירה בריבונות מקדוניה הצפונית והייתה אחת המדינות הראשונות שעשו זאת. יחסים דו צדדיים כוננו ב-26 באוגוסט 1992. מקדוניה הצפונית מחזיקה בטורקיה שגרירות באנקרה וקונסוליה-כללית באיסטנבול, בעוד שטורקיה מחזיקה במקדוניה הצפונית שגרירות בסקופיה וקונסוליה-כללית בביטולה. כמו כן, השפה הטורקית היא שפה משותפת בשתי עיריות, לצד השפה המקדונית. לטורקיה ולמקדוניה הצפונית יש גם קשרים כלכליים טובים. ישנן מספר חברות טורקיות שנמצאות במקדוניה הצפונית, ובמיוחד TAV Airportports Holding ו- Şişecam. שתי המדינות שואפות להצטרף לאיחוד האירופי.

בסקרי גאלופ שנערכו בשנת 2010, טורקיה נחשבת כמדינה *ידידותית* עם תדמית חיובית בקרב רוב גדול (80 אחוז) מהאנשים ברפובליקה של מקדוניה הצפונית. הכרה ברפובליקה של מקדוניה הצפונית על ידי טורקיה מבוססת על כך שמקדוניה הצפונית מקיימת את התנועה החופשית והזכויות של אלבנים במדינה. בפברואר 2018 הביע נשיא טורקיה, רג'פ טאיפ ארדואן, תמיכה בעמדתה של רפובליקת מקדוניה הצפונית במהלך המשא ומתן על שם המדינה, ואמר כי עמדת יוון אינה נכונה. טורקיה תומכת בהצעתה של רפובליקת מקדוניה הצפונית להצטרף גם לנאט"ו וגם לאיחוד האירופי.

## אזרחים במקדוניה הצפונית ממוצא טורקי
ישנם 77,959 אזרחים שהוכרזו כטורקים במקדוניה הצפונית, המהווים 3.85% מאוכלוסיית המדינה. הטורקים במקדוניה הצפונית משמשים כגשר בין שתי המדינות, והיו חלק מתוכנית לשיתוף פעולה בתחום התרבות לתקופה שבין 2009 ל-2011. על פי התוכנית, שני הצדדים יעצימו את שיתוף הפעולה במגזרים שונים של תרבות ואמנות. בנוסף, המדינות יקדמו זו את זו את התרבות ואת מרכזי המידע התרבותיים הפתוחים - מקדוניה הצפונית באיסטנבול וטורקיה בסקופיה. באותה הזדמנות הודיעה מקדוניה הצפונית כי ממשלת מקדוניה הצפונית החליטה לחדש את בית הוריו של מוסטפא כמאל אטאטורק, שנמצא בכפר קודצ'דיק בסמוך לדבאר. הרשויות הטורקיות אפשרו לארכאולוגים ממקדוניה הצפונית ליצור עותק של סרקופג אלכסנדר שיוצג במוזיאון במקדוניה הצפונית.

## קישורים חיצוניים

## הערות שוליים

קטגוריה:ערכים ללא קטגוריות פיזיות - יחסי חוץ
קאסים מג'ליווה

**קאסים מג'ליווה** (באנגלית: **Kassim Majaliwa**; נולד ב-22 בדצמבר 1960) הוא פוליטיקאי טנזני, אשר כיהן כראש ממשלת טנזניה בין השנים 2015 ל-2025.

## ביוגרפיה
מג'ליווה, מוסלמי, נולד בטנגניקה. משנת 1983 ועד 1999 עבד כמורה. בשנת 1993 סיים לימודי תעודה בהוראה וב-1998 קיבל תואר ראשון בחינוך מאוניברסיטת דאר א-סלאם. כמו כן למד באוניברסיטת סטוקהולם בשוודיה. מ-1999 ועד 2006 כיהן כמזכיר אזורי של ארגון המורים של טנזניה. בשנת 2006 מונה לנציב מחוז אורמבו (Urambo) בטנזניה וכיהן בתפקיד עד 2010.

בשנת 2010 נבחר מג'ליווה לכהן בפרלמנט של טנזניה במחוז הבחירה של רואנגווה (Ruangwa) מטעמה של מפלגת המהפכה (Chama Cha Mapinduzi). הוא כיהן כסגן שר לממשל מקומי במשרד ראש הממשלה של טנזניה. בבחירות הכלליות בשנת 2015 שב ונבחר כחבר הפרלמנט מטעם רואנגווה.

לאחר הבחירות ב-2015 ובחירתו של ג'ון מגופולי  לנשיא טנזניה מינה מגפולי את מג'ליווה לראש הממשלה העשירי במקומו של מיזנגו פינדה . מינויו של מג'ליווה התקבל בהפתעה במדינה לאור ניסיונו הפוליטי המוגבל, אך הפרלמנט הנשלט על ידי מפלגתו אישר את מינויו ברוב 73% מחבריו. הוא נכנס לתפקידו ב-20 בנובמבר.

## קישורים חיצוניים

* Peter Clottey, Tanzania Parliament Approves New Prime Minister, באתר קול אמריקה, 19 בנובמבר 2015

קטגוריה:פוליטיקאים טנזנים
קטגוריה:ראשי ממשלות
קטגוריה:מורים
קטגוריה:פעילים בארגוני עובדים
קטגוריה:בוגרי אוניברסיטת סטוקהולם
קטגוריה:בוגרי אוניברסיטת דאר א-סלאם
קטגוריה:ילידי 1961
איוואן אנגנל

**קארל איוואן אלכסנדר אנגנל** (בשוודית: **Karl Ivan Alexander Engnell**; 12 בדצמבר 1906 בלינשפין  – 10 בינואר 1964) היה תאולוג שוודי.

## חייו
אנגנל סיים את לימודי הפילוסופיה באוניברסיטת אופסלה בשנת 1933, ותאולוגיה בשנת 1934. בשנת 1940 קיבל רישיון בתאולוגיה, דוקטור לתאולוגיה ופרופסור חבר ללימודי הברית הישנה בשנת 1943. בשנת 1947 התמנה לפרופסור לתאולוגיה אקסגטית באוניברסיטת לונד ובאותה שנה גם לאקסגטיקה באוניברסיטת אופסלה. הוא הרצה באופסלה בשנים 38–1936 ובבית הספר Fjellstedtska (חלק מאוניברסיטת אופסלה) משנת 1940, וערך מסעות לימוד בינלאומיים.

אנגנל היה חבר באגודת נתן סודרבלום (משנת 1943), האגודה האוריינטלית האמריקאית, החברה ללימודי הברית הישנה , האגודה לספרות המקרא  ועוד. בשנת 1949 הוא הפך למפקח של Gotlands nation .

## ממחקריו
אנגנל פרסם מספר מאמרים מדעיים, כולל מחקרים במלכות אלוהית במזרח הקדום (1943), הברית הישנה, מבוא היסטורי-מסורתי (1945), והאנציקלופדיה המקראית השוודית (מוציא לאור וסופר ראשי) (1948). ומאמרים בעיתונות היומית והמסחר.

אנגנל, בעקבות גונקל היה נציגה של אסכולת המסורת בעל פה (אסכולת אופסלה), שהאמינה כי כתבי הנביאים הועלו לכתב בתקופת בית שני ועד אז התגלגלו כמסורות שבעל פה. את מזמורי תהילים שייך ברובם למלך שחיברם עבור טקסים פולחן שונים בהם מילא תפקיד מרכזי. בהסתמך על השערת התעודות, הוא חילק את ספרי התורה והנביאים הראשונים לרביעייה (ה"טטרטויך"=Tetrateuch) שכללה את הספרים בראשית, שמות, ויקרא ובמדבר, ואת ספר דברים שייך לנביאים ראשונים (דברים, יהושע, שופטים, שמואל ומלכים).

## מספריו
* Studies in divine kingship in the ancient Near East, אופסלה, 1943
* רשימת ספריו בספריה הלאומית

## לקריאה נוספת
* ספר הקורס "מבוא למקרא" של האוניברסיטה הפתוחה, יחידה 6 ויחידות 9–10
* ספר הקורס "בראשית" של האוניברסיטה הפתוחה, כרך 1
* ירושלים בין חורבן להתחדשות, עודד ליפשיץ, הוצאת יד יצחק בן צבי, 2004, ירושלים

## קישורים חיצוניים

## הערות שוליים

קטגוריה:מדענים שוודים
קטגוריה:חוקרי מקרא
קטגוריה:בוגרי אוניברסיטת אופסלה
קטגוריה:סגל אוניברסיטת אופסלה
קטגוריה:סגל אוניברסיטאות בשוודיה
קטגוריה:תאולוגים
קטגוריה:שוודים שנולדו ב-1906
קטגוריה:שוודים שנפטרו ב-1964
I Do Not Hook Up

**I Do Not Hook Up** (בעברית: **אני לא מתחבר/ה**) הוא סינגל שהוקלט על ידי הזמרת-יוצרת האמריקאית קלי קלרקסון, מתוך אלבום האולפן הרביעי שלה, All I Ever Wanted. השיר יצא לאור ב-14 באפריל 2009, על ידי חברת התקליטים תקליטי RCA, כסינגל השני מתוך האלבום.

השיר הגיע למקום ה-20 במצעד הבילבורד הוט 100.

## רקע וכתיבה
השיר נכתב על ידי הזמרת-יוצרת האמריקאית קייטי פרי, ביחד עם גרג וולס וקארה דיוגוארדי והופק על ידי הווארד בנסון. איגוד תעשיית ההקלטות האוסטרלי העניק לשיר את תואר הזהב על מכירות של למעלה מ-35,000 עותקים במדינה.

הווידאו קליפ הרשמי של השיר הועלה ליוטיוב באוקטובר 2009, תוך שצבר למעלה מ-15 מיליון צפיות.

## מיקומי שיא

## נתוני מכירות

## קישורים חיצוניים

## הערות שוליים

קטגוריה:שירי קלי קלרקסון
קטגוריה:שירים באנגלית
קטגוריה:שירים שנכתבו על ידי קייטי פרי
קטגוריה:שירים עם נושאים פמיניסטיים
קטגוריה:שירי דאנס-רוק
קטגוריה:סינגלים בהוצאת RCA רקורדס
אי-שרדות: עושים צרות

ממוזער|כרזת הסדרה
**אי-שרדות: עושים צרות** (באנגלית: **Total DramaRama**) היא סדרת הנפשה קנדית-אמריקאית, מסוגת קומדיה. הסדרה משמשת כפריקוול וקרוסאובר לסדרות "אי-שרדות" ו"הקניון". הסדרה נוצרה על ידי טום מקגיליס וג'ניפר פרטש, והופקה על ידי Fresh TV ו-Corus Entertainment.

העונה הראשונה של הסדרה שודרה לראשונה בארצות הברית בערוץ Cartoon Network, החל מ-1 בספטמבר 2018 עד 30 בנובמבר 2019. בישראל העונה הראשונה של הסדרה שודרה בדיבוב לעברית בערוץ הילדים החל מ-11 באפריל 2019 עד 11 בדצמבר באותה שנה.

ב-13 בפברואר 2019, פורסם שלסדרה תופק עונה שנייה אשר שודרה לראשונה בארצות הברית ב-11 בינואר 2020. ב-23 ביוני 2020, פורסם שלסדרה תופק עונה שלישית אשר שודרה לראשונה ב-3 באפריל 2021. ב-15 באפריל 2023 שודר הספיישל "A Very Special Special That's Quite Special" ("ספיישל מאוד מיוחד, שהוא די מיוחד").

## תקציר העלילה
הסדרה מתקיימת בציר זמן שונה מזה של "אי-שרדות" וכל עונות ההמשך, כיוון שרוב הדמויות הכירו זו את זו ורקמו את מערכות היחסים שלהן במהלך העונות של "אי-שרדות", וכאן רוב הדמויות שנפגשו לראשונה כבר מכירות זו את זו. בנוסף כריס מקליין (המנחה של אי-שרדות) מופיע רק במספר פרקים בעונה השלישית בסדרה, ולכן לשף אין שום אינטרס לפגוע בדמויות, בניגוד לאי-שרדות שם הוא היה חייב להפחיד אותם, להתעלל בהם ולבשל להם אוכל דוחה בפקודתו של כריס.

הסדרה עוקבת אחר הדמויות מהסדרה "אי-שרדות" בילדותם בגן הילדים, כאשר שף הוא הגנן שלהם. בכל פרק בסדרה, רואים הרפתקאות שונות ומצחיקות של הדמויות בגן. במספר פרקים נראה שהדמויות מודעות שהן מככבות בסדרת טלוויזיה. בנוסף הופיעו דמויות אחרות מ"אי-שרדות", רובן כגרסת הילדים שלהן (כגון: די. ג'יי, ג'ף וקייטי וסיידי), בתור הופעות קמע, כמו כן הופיעה בעונה הראשונה ניקי מה"קניון", בתור הופעת קמע.

## דמויות ומדבבים
במאית הדיבוב בעברית הייתה אפי בן ישראל, ומפיקת הדיבוב הייתה ענבר שטגר עזרא.

## שידור

## פרקים
### עונה 1

### עונה 2

### עונה 3

## ספיישל
ב-15 באפריל 2023 שודר הספיישל הטלוויזיוני "A Very Special Special That's Quite Special" ("ספיישל מאוד מיוחד, שהוא די מיוחד"). הספיישל הזה חותם את הסדרה, ומופיעות בו כל הדמויות שלקחו בה חלק, למעט ג'וד. הספיישל מתרחש לאחר שדנקן הרס סופית את בית הספר עם יישומון מסוכן שמפעיל כלי תחבורה מרחוק. שף קיבל סכום כסף ענק על מנת לשקם את בית הספר, אך במקום זאת הוא לוקח את הילדים לפארק מים שנמצא בקצה השני של המדינה. כאשר הוא מפצל את החבורה בשלושה כלי תחבורה שונים: רכבת, מטוס וספינת אוויר. על הדרך הם מעורבים בהרפתקה שקשורה לאבן בדולח בצורת סולמית שהייתה מוחבאת בתיק אוכל והתערבבה עם תיקי האוכל האחרים שלהם (שנראים זהים לאותו תיק האוכל הנ"ל).

## קישורים חיצוניים

## הערות שוליים

קטגוריה:אי-שרדות
קטגוריה:סדרות הנפשה אמריקאיות
קטגוריה:סדרות הנפשה קנדיות
קטגוריה:סדרות קומדיה אמריקאיות
קטגוריה:סדרות קומדיה קנדיות
קטגוריה:ערוץ הילדים: תוכניות רכש
קטגוריה:Cartoon Network: תוכניות וסדרות
קטגוריה:סדרות טלוויזיה אמריקאיות שעלו לשידור בשנת 2018
Lay Back in the Arms of Someone

**Lay Back in the Arms of Someone** הוא שיר שכתבו ניקי צ'ין ומייק צ'פמן, ובוצע על ידי הלהקה האנגלית סמוקי.

## מיקומי שיא

## גרסאות כיסוי
* גרסת כיסוי של השיר הוקלטה ב-1979 על ידי זמר הקאנטרי רנדי ברלו. גרסה זו הגיעה למקום ה-13 במצעד Hot Country Songs של הבילבורד.
* ב-1979 הוציאה טניה טאקר את השיר כסינגל מאלבומה "Tear Me Apart", בהפקת ניקי צ'ין ומייק צ'פמן. השיר לא הצליח במצעדים.
* השיר הופיע גם באלבומה של ג'וס ניוטון  "Take Heart" משנת 1979, וגם באלבום "Greatest Hits (And More)" משנת 1987. הגרסה של ניוטון הגיעה למקום ה-86 במצעד הקאנטרי של בילבורד.
* ריקי נלסון הקליט את השיר ב-1981 למיני-אלבום "Four You". השיר נכלל גם באלבום "Memphis Sessions" משנת 1981.
* ב-1981 הקליטה להקת הבלוז רוק האנגלית, סאבוי בראון, גרסת כיסוי של השיר לאלבום "Rock n Roll Warriors".
* כריס נורמן כלל גרסת סולו של השיר באלבום האולפן שלו "Full Circle" משנת 2000.

## קישורים חיצוניים

## הערות שוליים

קטגוריה:שירי 1976
קטגוריה:שירים באנגלית
קטגוריה:סינגלים שהגיעו למקום הראשון במצעד אירופה הוט 100
קטגוריה:שירי סמוקי
אמא אם הייתי

**אמא אם הייתי** הוא סינגל שהוקלט על ידי הזמר-יוצר הישראלי חנן בן ארי. השיר יצא לאור ב-19 באוגוסט 2015, כסינגל השלישי מתוך אלבום הבכורה שלו, איזון, על ידי חברת התקליטים NMC.

## רקע וכתיבה
השיר נכתב על ידי חנן בן ארי, הולחן על ידי בן-ארי ואלנתן שלום והופק על ידי אייל מזיג. השיר נכתב על מפוני גוש קטיף וצפון השומרון ב-2005 במסגרת תוכנית ההתנתקות, מנקודת מבט של ילד המבכה בפני אמו על הגעגועים לילדות בגוש קטיף.

הסינגל עצמו סוקר על ידי יוסי חרסונסקי, אשר ציין את השיר בחיוב והעניק לו לציון של ארבעה כוכבי זהב וחצי מתוך חמישה.

בסמוך לצאתו כסינגל, עלה השיר לרשת הזרמת המדיה ספוטיפיי וצבר למעלה ממיליון השמעות.

## וידאו קליפ
לא פורסם וידאו קליפ מלא של השיר. בן-ארי העלה לערוץ היוטיוב שלו את האודיו הרשמי של השיר אשר מציג בתוכו את עטיפתו של הסינגל ואת מילות השיר.

נכון לאוגוסט 2025, מונה הצפיות של הקליפ עומד על למעלה מ-29 מיליון צפיות.

## מיקומי שיא

## קישורים חיצוניים
* לדף השיר באתר הספרייה הלאומית

## הערות שוליים

קטגוריה:שירי חנן בן ארי
קטגוריה:שירים שנכתבו על ידי חנן בן ארי
קטגוריה:הנצחת גוש קטיף
קטגוריה:סינגלים בהוצאת NMC יונייטד אנטרטיינמנט
קטגוריה:תוכנית ההתנתקות בתרבות
משחקי המוח

**משחקי המוח** הוא שעשועון טלוויזיה ישראלי לילדים המשודר בכאן חינוכית. השעשועון עלה לשידור בדצמבר 2019 ואת השעשועון מנחים מירב פלדמן ואיתי הרמן. בשעשועון זה המתחרים עונים על שאלות בנושא אחר לפרק באמצעות איתי הרמן אשר נותן להם ולצופים טיפים שימושיים להפעלת המוח.

## פרקים
### עונה 1

## קישורים חיצוניים
* 
* "משחקי המוח" באתר כאן חינוכית
* 

קטגוריה:תוכניות טלוויזיה ישראליות לילדים
קטגוריה:שעשועוני טלוויזיה
קטגוריה:כאן חינוכית: תוכניות וסדרות
קטגוריה:זוכי פרס האקדמיה לטלוויזיה: תוכניות וסדרות
יחסי סין–צ'ילה

[ממוזער|נשיאת צ'ילה [מישל בצ'לט ונשיא סין שי ג'ינפינג בבייג'ינג.]]
**יחסי סין–צ'ילה** הם יחסי החוץ בין הרפובליקה העממית של סין לצ'ילה, אשר החלו באופן רשמי ב-15 בדצמבר 1970.

## היסטוריה
היחסים בין הרפובליקה העממית של סין וצ'ילה החלו ב-15 בדצמבר 1970, זמן קצר לאחר בחירתו של סלבדור איינדה, וצ'ילה הפכה למדינה הראשונה בדרום אמריקה שהכירה בממשלת הרפובליקה העממית של סין. בעקבות ההפיכה הצבאית בצ'ילה (1973) אשר הפילה את ממשלת איינדה, סין הייתה רק אחת מתוך שתי מדינות קומוניסטיות (השנייה הייתה רומניה) אשר לא ניתקו את קשריהן עם המשטר החדש של אוגוסטו פינושה, בשל מעורבותו של האחרון בהמשך מדיניות סין האחת. כתוצאה מכך, סין בחרה שלא להחזיר את השגריר שלה בצ'ילה.

המשך הקשר נבנה על פרגמטיזם ואי-הפרעה. סין תמכה בטענת צ'ילה של ריבונות על אנטארקטיקה, ובתורה, צ'ילה איפשרה לסינים להקים את תחנת המחקר הכותל הגדול בשטח טריטוריאלי של צ'ילה לפי טענתה. היה גם ניסיון מיזם משותף לייצור נשק בין Norinco ו-FAMAE, שמטרתו צמצום התלות הצבאית של צ'ילה בארצות הברית. פינושה טיפח את מערכת היחסים שלו עם סין. פינושה ביקר בסין בשנים 1993 ו-1997.

בעקבות סיום המלחמה הקרה ולאחר נפילת משטר פינושה ב-1990, היחסים בין שתי המדינות נמשכו, כאשר הממשלה החדשה של צ'ילה המשיכה במדיניות של סחר חופשי, ותמכה בצירוף סין לארגון הסחר העולמי.

## היחסים בין שתי המדינות
צ'ילה היא אחת המדינות הראשונות של אמריקה הלטינית אשר החלה בחילופי סחר וכלכלה עם סין לאחר מלחמת האזרחים הסינית. הסחר הדו-צדדי בין המדינות החל כבר בשנת 1961, כאשר סין הקימה את משרד החדשות המסחרי של תאגיד הייבוא והייצוא הסיני. בשנת 1965 הוקם מחדש כמשרד המסחרי של מועצת סין לקידום הסחר הבינלאומי.

מאז כינון יחסים דיפלומטיים בשנת 1970 התפתחו היחסים הכלכליים הדו-צדדיים במידה ניכרת. צ'ילה הפכה לשותפה המסחרית השלישית בגודלה של סין באמריקה הלטינית לאחר ברזיל ומקסיקו. היקף הסחר הבילטרלי קבע שיא של 2.565 מיליארד דולר בשנת 2002.

הייצוא הסיני לצ'ילה הוא בעיקר בתחום הטקסטיל, הלבוש, הקרמיקה, הכימיקלים והרפואה, הכלים והאלקטרוניקה.

היצוא הצ'יליאני לסין הוא בעיקר נחושת, נתרן, עיסת נייר, מוצרי דגים ועץ, והוא התרחב גם ליין אדום, אצות ימיות, אשלגן סולפט ותוצרת פירות.

צ'ילה וסין חתמו על הסכם סחר חופשי בשנת 2006.

בשנת 2009 הסחר הדו-צדדי הגיע ל-17.4 מיליארד דולר. הייצוא הצ'יליאני הסתכם ב-23 אחוז מכלל היצוא של צ'ילה.

## יחסים עכשוויים
[ממוזער|מדינות שחתמו על מסמכי שיתוף פעולה הקשורים ל[חגורה אחת, דרך אחת.]]

חברה סינית רכשה את השליטה בחברת SQM, אשר היא יצרן הליתיום בצ'ילה ומפיקת הליתיום הגדולה בעולם.

## הערות שוליים

קטגוריה:ערכים ללא קטגוריות פיזיות - יחסי חוץ
יחסי הממלכה המאוחדת – צ'ילה

[ממוזער| [נשיא צ'ילה סבסטיאן פיניירה, וראש ממשלת הממלכה המאוחדת דייוויד קמרון, ברחוב דאונינג 10 בשנת 2010.]] 
**יחסי הממלכה המאוחדת–צ'ילה** הם יחסי החוץ בין בריטניה וצ'ילה. שתי המדינות מקיימות קשרים תרבותיים חזקים, והתרבות הצ'יליאנית הושפעה מאוד מתרבות הממלכה המאוחדת לאחר קבלת העצמאות.

לשתי המדינות שטחים שכנים בדרום האוקיינוס האטלנטי ובאוקיינוס השקט, כאשר איי פוקלנד של בריטניה נמצאים בקרבת פרובינציית טיירה דל פואגו בצ'ילה וקאבו דה הורנוס, ואיי פיטקארן בסמוך לאי הפסחא.

## היסטוריה
[ימין|ממוזער| [סבסטיאן פיניירה, והמלכה אליזבת השנייה נפגשים בארמון בקינגהאם בשנת 2010]] 
בריטניה מילאה תפקיד חשוב בתולדות צ'ילה. כבר במאה ה-16, שלטו על צ'ילה המלכה מרי הראשונה, אשר התחתנה עם פליפה השני עוד בהיותו נסיך. מלך ספרד, קרלוס הראשון, אביו של פליפה השני, מינה אותם למלך ומלכת צ'ילה, כמו גם של אנגליה, אירלנד, נאפולי וירושלים. מרי הפכה למלכת צ'ילה ואנגליה מנישואיה בשנת 1554 עד להכתרת בעלה כמלך ספרד בשנת 1556, כאשר צ'ילה הפכה לחלק מרכושו של המלך הספרדי.

לאורך התקופה הקולוניאלית התנכלו כלי שיט בריטים לשלטונות ספרד בצ'ילה, ושדדו ספינות ספרדיות. כוחות בריטים ובני המפוצ'ה היו בעלי ברית שניסו לסלק את האחיזה הספרדית במדינה. בריטניה סייעה למאבק הצ'יליאנים לעצמאות בשנות ה-20 של המאה ה-19 בראשות הלורד קוקרן. האדמירל הבריטי לורד קוקרן היה המפקד הראשון של הצי הצ'יליאני שנלחם במלחמת העצמאות הצ'יליאנית, וחמש ספינות של הצי הצ'יליאני נקראו לכבודו.

בראשית העשור הראשון של המאה ה-20 מכרה בריטניה אוניית מערכה מדגם דרדנוט - Almirante Latorre לצ'ילה. אף על פי שהוחזקה על ידי הצי המלכותי במהלך המלחמה, הספינה הועברה לאחר מלחמת העולם הראשונה ושימשה כספינת הדגל של הצי הצ'יליאני במשך עשורים רבים לאחר מכן. בעידן המודרני הצי הצ'יליאני והצי המלכותי מקיימים קשר הדוק, ופריגטה סימן 22 בריטית לשעבר ושלוש פריגטות סימן 23 נמצאות בשירות הצי הצ'יליאני.

במהלך מלחמת פוקלנד ב-1982, עם הסכסוך ביגל שעדיין הממתין, הפכו צ'ילה וקולומביה למדינות אמריקה הלטינית היחידות שנמנעו מהצבעה ב-TIAR (וכך גם ארצות הברית וטרינידד וטובגו). צ'ילה סיפקה לבריטניה מידע מוגבל אך משמעותי. העמדה הצ'יליאנית מתוארת בפירוט על ידי סר לורנס פרידמן בספרו *ההיסטוריה הרשמית של מבצע פוקלנד.*

## נציגויות דיפלומטיות
בריטניה מחזיקה בצ'ילה שגרירות בסנטיאגו דה צ'ילה ו-5 קונסוליות באריקה, אי הפסחא, פוארטו מונט, פונטה ארנס וולפראיסו. מאידך, צ'ילה מחזיקה בבריטניה שגרירות בלונדון ו-3 קונסוליות בבלפסט, גלאזגו וליברפול.

## קישורים חיצוניים

## הערות שוליים

קטגוריה:ערכים ללא קטגוריות פיזיות - יחסי חוץ
קרחון מרטין (אנטארקטיקה)

**קרחון מרטין** (באנגלית: **Martin Glacier**) הוא קרחון בחוף המערבי של ארץ גרהאם, שבאנטארקטיקה.

אורכו של הקרחון 17 קילומטרים ורוחבו 6 קילומטרים.

מוצאו של הקרחון בצידו הדרומי של הר לופה, והוא זורם לכיוון מערב, ולאחר מכן לכיוון צפון מערב, ונשפך אל הקצה הדרום-מזרחי של מפרץ ריימיל אל תוך הדום הקרח ברטרנד.

## היסטוריה
### גילוי ומיפוי הקרחון

הקרחון נסקר לראשונה בשנת 1936 על ידי המשלחת הבריטית אל ארץ גרהאם בפיקודו של ג'ון רידוך ריימיל.

הקרחון נסקר בשנית בין השנים 1948–1949 על ידי סקר שטחי חסות איי פוקלנד.

### מקור השם

הקרחון נקרא על שמו של ג'יימס המילטון מרטין (James Hamilton Martin) שהיה חבר משלחת החקר הבריטית, אוסטרלית וניו זילנדית לאנטארקטיקה אשר חקרה את אנטארקטיקה בין השנים 1929–1931 בפיקודו של סר דאגלס מוסון, ולאחר מכן היה הקצין הראשון של הספינה *Penola* במהלך המשלחת הבריטית אל ארץ גרהאם בין השנים 1934–1937.

## קישורים חיצוניים
* קרחון מרטין באתר הסקר הגאולוגי של ארצות הברית
* קרחון מרטין באתר הגאזט האנטארקטי המשווה SCAR של ממשלת אוסטרליה
*  מזג אוויר נוכחי מעודכן בקרחון מרטין
** תחזית מזג אוויר עדכנית ארוכת טווח עבור קרחון מרטין
** נתוני מזג אוויר היסטוריים עבור קרחון מרטין

## הערות שוליים

מרטין
קרחון סן מרטין

**קרחון סן מרטין** (באנגלית: **San Martín Glacier**) הוא קרחון רחב, הזורם לכיוון מערב, וחוצה את רכס ארגנטינה, בהרי פנסקולה בארץ המלכה אליזבת, שבאנטארקטיקה.

הקרחון זורם לכיוון צפון מערב בין גבעות פאנזאריני וגבעות שניידר.

הקרחון ממוקם בסמוך לבסיס המחקר בלחרנו II.

## היסטוריה
### גילוי ומיפוי הרכס

הקרחון מופה על ידי הסקר הגאולוגי של ארצות הברית, בהתבסס על סקרים על הקרקע, ועל תצלומי אוויר שצולמו על ידי צי ארצות הברית בין השנים 1956–1957.

### מקור השם

הקרחון נראה מן האוויר בזמן הטיסה הארגנטינית הראשונה לקוטב הדרומי בינואר 1962, ונקרא "העמק האמצעי" (בספרדית: ** Valle Medio**) בהתאם למיקומו.

שמו הנוכחי של הקרחון ניתן לו על ידי הוועדה המייעצת לשמות אנטארקטיים.

הקרחון נקרא על שמה של שוברת הקרח הארגנטינית, אשר הביאה את משלחת החקר הראשונה לתחנת חנרל בלחראנו, שעל מדף הקרח רון-פילכנר בעונת המחקר (הקיץ האוסטרלי) 1954–1955, ולאחר מכן ערכה מספר מסעות אספקה לאזור.

## קישורים חיצוניים
* קרחון סן מרטין באתר הסקר הגאולוגי של ארצות הברית
* קרחון סן מרטין באתר הגאזט האנטארקטי של ממשלת אוסטרליה
* קרחון סן מרטין באתר הגאזט האנטארקטי המשווה SCAR של ממשלת אוסטרליה
* מזג אוויר נוכחי מעודכן בקרחון סן מרטין
** תחזית מזג אוויר עדכנית ארוכת טווח עבור קרחון סן מרטין
** נתוני מזג אוויר היסטוריים עבור קרחון סן מרטין

## הערות שוליים

סן מרטין
סן מרטין
חיות רשת

**חיות רשת** היא תוכנית אירוח ישראלית לילדים ונוער. בסדרה מתארחים כוכבי רשת ישראלים. את התוכנית מנחה דרור גלוברמן.

התוכנית שודרה בכאן חינוכית מ-15 באפריל 2019 והפכה להיות התכנית הראשונה בהפקה מקורית של הערוץ.

## סקירת סדרה

## מתארחים
### עונה 1
* טופ גיק
* עידן תלם
* גיא פודוליץ'
* בן קיסר
* מלך זילברשלג
* מיכל מצוב
* מוטי טקה
* אור בן אוליאל
* מור חן
* רום אטיק
* מתן פרץ
* שחר סויקיס
* עודד תבור
* איתי זבולון
* מאיה ויהודה
* מטיילים בארץ
* מיה זיו
* שלישיית בערך
* איתי אשר
* גל מוג'ה

## ראו גם
* זומביט

## קישורים חיצוניים
* "חיות רשת", באתר כאן חינוכית
* 

קטגוריה:תוכניות טלוויזיה ישראליות לילדים
קטגוריה:תוכניות אירוח ישראליות
קטגוריה:תוכניות טלוויזיה ישראליות שעלו לשידור בשנת 2019
קטגוריה:כאן חינוכית: תוכניות וסדרות
IFA H6

**IFA H6** היא סדרת משאיות מתוצרת יצרנית הרכב **Kraftfahrzeugwerk „Ernst Grube“ Werdau** , אשר יוצרה בגרמניה המזרחית במפעל בעיר ורדאו בין השנים 1959–1952.

מסיבות פוליטיות לא פותחו משאיות דור המשך של דגם "IFA H6", בכדי למנוע תחרות עם תוצרת ברית המועצות.

## "IFA H6"
* אב טיפוס יוצר בשנת 1951.
* יוצרו כ-7,500 יחידות.
*"IFA H6" יוצרה ב-2 גרסאות של בסיס גלגלים: עם בסיס גלגלים ארוך (H6), ובגרסאות בסיס גלגלים קצר (H6Z).
* אוטובוס "IFA H6B" התבסס על רכיבי דגם המשאית "IFA H6".
* בלמים: כל הגלגלים מגיעים עם בלמי תוף הפועלים בצורה פנאומטית.
* מצמד יבש עם דיסק אחד מעביר את המומנט מהמנוע לתיבת הילוכים לא מסונכרנת עם חמישה הילוכים עם הילוכים.
* מתלים: לדגמי "IFA H6" סרנים קדמיים ואחוריים על מתלי עלים, כאשר האחורי הוא סרן חי.
* צמיגים: צמיגים בגודל 12–20 אינץ', הצמיגים האחוריים הם צמיגים תאומים.

### מנועים
מרבית הדגמים נמכרו עם מנוע מקורר מים 6-צילינדרים מסוג "IFA EMaW 6-20" עם נפח של 9,036 סמ"ק המפיק 120 כ"ס. הפיתוח נמשך עם מנוע 9,840 סמ"ק המפיק 150 כ"ס. מנוע זה היה זמין מוקדם יחסית, אך תיבת ההילוכים לא עמדה בביצועיו, ולכן היה צורך לגנוז את המנועים. מאז שהפכו תיבות הילוכים מחוזקות לזמינות, הותקן במשאיות מנוע 150 הכ"ס. במפעל מנועי הדיזל שונבק ("Traktorenwerk Schönebeck" ) פותחה יחידת "6VD14.5 / 12-1SRW" עם מנוע המפיק 190 כ"ס על בסיס מנוע H6, המיועד לבנייה מכונות חקלאיות. מכיוון שממדי המנוע היו דומים מאוד למקור, צוידו משאיות רבות בהתקנה מאוחרת במנוע 190 כ"ס.

## גלריה

קובץ:Bundesarchiv Bild 183-42097-0004, VEB Spezialfahrzeugwerk Berlin, Spezialmüllwagen.jpg | דגם "IFA H6"
קובץ: IFA H6 Zugmaschine mit Wohnwagen.jpg| דגם "IFA H6"
קובץ:10. IFA-Oldtimertreffen im Ernst-Grube Werk Werdau 2007 - img 0467 - Flickr - ReneS.jpg | דגם "IFA H6"
קובץ:Fotothek df ld 0003115 001d Arbeitende ^ Bauwesen ^ Sonstiges.jpg | דגם "IFA H6"
קובץ: IFA H6 495 Dampfloktreffen Dresden.jpg| דגם "IFA H6" דגם "495"
קובץ:IFA H6 truck, Aberdeen.JPEG | דגם "IFA H6"



קובץ:Bundesarchiv Bild 183-24100-0001, Ambulanz- und Röntgenzug des DRK.jpg | דגם "IFA H6" - אמבולנס מכון רנטגן נייד של הצלב האדום הגרמני (German Red Cross )


## קישורים חיצוניים

## הערות שוליים

קטגוריה:משאיות
קטגוריה:דגמי מכוניות שהושקו ב-1952
קטגוריה:כלי רכב מזרח גרמניים
ליגת ההוקי הבין-לאומית (רוסיה)

**ליגת ההוקי הבין-לאומית** (ברוסית: **Межнациональная хоккейная лига**) הייתה ליגת הוקי קרח שהתקיימה בשנים 1992–1996. הליגה איגדה קבוצות מברית המועצות לשעבר וקיימה את אליפות MHL וגביע MHL. הזוכה ב-MHL הייתה הקבוצה שזכתה בגביע MHL. תואר אלופת רוסיה הוענק שלוש פעמים - בעונות 1993/94, 1994/95, 1995/96. בהתאם לכך, באליפות זכו דינמו מוסקבה (1995) ולאדה טוגליאטי (1994, 1996). כדי לקבוע את אלופת רוסיה בשנת 1993, נערך באוגוסט טורניר של 2 משחקים בין דינמו, מחזיקת גביע ה-MHL, וקבוצת בב"ס צס"ק סמארה, אלופת רוסיה. דינמו ניצחה וזכתה רשמית באליפות 1993. 

ה-MHL הוקם ב-13 בינואר 1992 (עד מרץ 1992 - נקראה ליגת ההוקי המקצוענית), בשנת 1996 - ליגה פורקה. כל הקבוצות הרוסיות עברו להתמודד במסגרת ליגת ההוקי הרוסית. קבוצות שאינן רוסיות הודרו מהשתתפות בליגת RHL החדשה. נשיא ה-MHL היחיד היה רוברט דמיטרייביץ' צ'רנקוב (נבחר לנשיא בינואר 1992, ינואר 1993 וינואר 1996). 

בשנות האלפיים נדונו האפשרויות ליצור ליגת הוקי חדשה המאחדת מועדונים מהמרחב הפוסט-סובייטי. אחד הפרויקטים הלא ממומשים היה ליגת ההוקי האירו-אסייתית. לבסוף, מעונת 2008/2009, נפתחה ליגת הוקי היבשת, המאחדת מועדונים מרוסיה, לטביה, בלארוס וקזחסטן, ובהמשך השתתפו גם מאוקראינה, צ'כיה, סלובקיה, קרואטיה ופינלנד.

## זוכות

## ראו גם
* אליפות ברית המועצות בהוקי קרח 
* אליפות רוסיה בהוקי קרח 
* ליגת ההוקי הקונטיננטלית 
* ליגת ההוקי המקצוענית (רוסיה)

## קישורים חיצוניים
* ליגת ההוקי הבינלאומית באתר "ארכיוני ההוקי"

קטגוריה:רוסיה: הוקי קרח
ליגת ההוקי המקצוענית (רוסיה)

**ליגת ההוקי המקצוענית** היא ארגון הוקי, שהיה אחראי לניהול אליפות רוסיה בהוקי קרח משנת 2000 עד 2006.
## היסטוריה
ליגת ההוקי הוקמה ב-30 ביוני 1999. עד לאותה עת פעלו ברוסיה הליגה הבינלאומית להוקי (MHL) (1992-1996) וליגת ההוקי הרוסית (RHL) (1996-1999). לפני תחילת עונת 1999–2000 היה צורך לערוך רפורמה בליגת RHL בהתאם לחקיקה הרוסית הנוכחית, שהובילה לשינוי בצורה החוקית ושמה של הליגה.

## צורת התאגדות
עד 2006 PHL הייתה שותפות ללא כוונת רווח שהוקמה על ידי 45 מועדוני הוקי מקצועיים ברוסיה, כמו גם הסוכנות הפדרלית לתרבות גופנית וספורט של רוסיה ופדרציית ההוקי הרוסית (FHR). בשנת 2006 חולקה PHL לשני ארגונים - חברת המניות הסגורה PHL, שערכה תחרויות בין קבוצות ליגת העל וארגון NP PHL, שעסקה בתחרויות בין קבוצות הליגה הבכירה. בעלי המניות של PHL היו מועדוני הוקי רוסיים. הארגון פורק ב-24 בינואר 2007, בעוד NP PHL ממשיך להתקיים היום באופן רשמי.

על פי החוק הפדרלי של הפדרציה הרוסית לתרבות גופנית וספורט (סעיף 8), "כל הזכויות לקיים אליפויות רשמיות של רוסיה שייכות לפדרציה." לפני עונת 2006/2007 FHR במסגרת הסכם הייתה האחראית על הליגה והאליפות הרוסית. עם זאת, לאחר שא. סטבלין עזב את תפקידו כנשיא הפדרציה, הפדרציה משכה את תמיכתה מה-PHL ונטלה ממנה את הסמכות לארח את אליפות רוסיה.

באוקטובר 2006, עקב המצב הקשה בהוקי הרוסי, נערך בלוז'ניקי ועידה של NP PHL, שם נציגי פדרציית ההוקי, בראשות מנכ"ל הפדרציה סרגיי הרוטיוניאן, שיקמו את NP PHL למקרה שמתנגדי הפדרציה ינסו ליצור ליגה חדשה. למעשה, בכנס, הפדרציה השתלטה על ה-PHL וניקולאי אורופין, ראש מחלקת התחרויות בפדרציה נבחר למנהל הליגה במקום ולדימיר שלאייב שנבחר למנהל מחלקת התחרויות בפדרציה. לאחר מכן לא נערכו עוד כינוסים של NP PHL.

## מבנה
הגוף הגבוה ביותר של ה-PHL הוא האספה הכללית של חברי הליגה, הבוחרים את נשיא ה-PHL. האספה הכללית הקימה שתי מחלקות - מחלקת ליגת העל ומחלקת הליגה הבכירה. המכללות הובילו את הליגות. הניהול התפעולי של התחרות בוצע על ידי מנגנון ה-PHL שכלל: נשיא, סגן נשיא, מנהל ספורט, מנהל עניינים משפטיים, ראש מחלקת שופטים, ראש מחלקה לביצוע תחרויות בין קבוצות ליגת העל, ראש המחלקה לניהול תחרויות בין קבוצות הליגה הבכירה אחרים.
## אלופות הליגה (2000—2006)

## הערות שוליים

קטגוריה:רוסיה: הוקי קרח
סוף הדרך (סדרת רשת)

**"סוף הדרך**" היא סדרת רשת אנימציה סאטירית ישראלית מטעם ערוץ הדיגיטל של תאגיד השידור הישראלי כאן 11, ובתמיכת המיזם לקולנוע ולטלוויזיה ברשות לפיתוח ירושלים. פרקי הסדרה שודרו ביוטיוב ובערוץ הדיגיטל הרשמי של כאן וגרפו מיליוני צפיות. בעקבות הצלחתה של הסדרה היא זכתה בפרסים בישראל ומחוצה לה והתמודדה בקטגוריית סדרת הרשת הטובה ביותר בתחרות פרסי האקדמיה לטלוויזיה לשנת 2019 של האקדמיה הישראלית לקולנוע וטלוויזיה.

הסדרה מתארת את קורותיהם של אח ואחות ירושלמים, ירדן וכנרת. האחים יוצאים בחברת הכלבה שלהם לחפש את אחיהם הקטן נפתלי, שאבד לפני שהעיר הופצצה בפצצה גרעינית. במהלך מסעם הם נחשפים לממדי הנזק הפוסט-אפוקליפטי שנגרם למדינה ומנסים להסתגל מחדש לכל המצב. פרקים רבים בסדרה משתמשים בהומור פרוע ולא-קונבנציונלי ובציניות עוקצנית כדי להעביר ביקורת על נושאים רבים בחברה הישראלית.

## דמויות
* **ירדן** - נער כבן 19 דמות ראשית בכור המשפחה שקול רציני ולאחר הפיצוץ נהפך לטבעוני. חשוב לו למצוא את נפתלי אחיו הקטן ושכנרת תיקח את הריטלין שלה.
* **כנרת** - אחותו של ירדן בעלת בעיות קשב וריכוז תומכת מאוד בכלבתם קינלי ודי אופטימית וחייבת לקחת ריטלין. לפי פרק 10 הפסיכיאטר שלה כתב עליה ספר רב מכר. היא הצליחה להתעלות על הזמן והחלל כשהתעלמה מהסכם שלום היסטורי בין יהודים לערבים.
* **נפתלי** - אחיהם בן החמש של ירדן וכנרת קטן וחמוד הלך להם לאיבוד ביום הפיצוץ יש לו הרפתקאות משלו במקומות מעולים יותר. על פי פרק הבונוס "תוכן ויראלי" גם לו יש בעיות קשב וריכוז.
* **קינלי** - כלבתם של ירדן וכנרת מאוד מוזרה ועל פי המטפלת שלה היא כלבת תקיפה ברמה 7.

## ראיונות עם יוצרי הסדרה
בריאיון ל-Time Out יוצרי הסדרה הודו שהיו "המומים" כשקיבלו את המכרז לסדרת האינטרנט של תאגיד כאן 11. לדבריהם, הם מעולם לא ראו התנגדות לרעיונות ה"משוגעים" שהציעו לסדרה.

הם סיפרו כי ההשראה לסדרה נבעה מהרבה מקורות שונים, החל מסרטי מארוול וכלה בסדרות של ערוץ ניקלודיאון של שנות ה-90, כמו "מפלצות אמיתיות", "החיים המודרניים של רוקו" ו"רן וסטימפי". עוד הם הודו כי קיבלו חופש אומנותי גדול מטעם תאגיד כאן 11 שנתן להם את התחושה שהוא סומך עליהם ומאמין בהם.

בראיון אחר סיפרה היוצרת יעל עוזסיני שהרעיון שעומד מאחורי הסדרה הוא לדבר על בעיות שנוכחות היום בחברה הישראלית, ברקע אבסורדי ובנסיבות מוקצנות. לדבריה: "אמנם הייתה אפוקליפסה גרעינית, אבל האנשים נשארו אותו דבר, ומעט מאוד השתנה."

## ביקורות ותגובות
פרקי הסדרה הראשונים זכו ליותר מ-2 מיליון צפיות.

הסדרה זכתה לפרסים בישראל ומחוצה לה, ביניהם פרס התסריט הטוב ביותר בפסטיבל לסדרות רשת Realist Web Fest שנערך ברוסיה.

בשנת 2019, הסדרה התמודדה בקטגוריית "סדרת רשת" בתחרות פרסי האקדמיה לטלוויזיה של האקדמיה הישראלית לקולנוע וטלוויזיה.

בריאיון ל-IGN Israel סיפרו יוצרי הסדרה כי התרגשו לראות כיצד מאוד מהר התפתחו קהילות גדולות של מעריצים שצופים בפרקים שוב ושוב ומחפשים בדיחות נוספות ברקע. עוד צוין כי נפתחה עצומה להכנת עונה שנייה.

## ראו גם
* מ.ק. 22
* רגולר שואו
* הרפתקאות פין וג'ייק
* ריק ומורטי

## קישורים חיצוניים
* "סוף הדרך" - פרקים מלאים באתר האינטרנט של כאן 11
* 
* 
* קבוצת פייסבוק רשמית של הסדרה "סוף הדרך"

## הערות שוליים

קטגוריה:סאטירה
קטגוריה:טלוויזיה
קטגוריה:ירושלים בתרבות ובאמנות
קטגוריה:תאגיד השידור הישראלי: תוכניות וסדרות רשת
קטגוריה:תוכניות טלוויזיה שמתרחשות בירושלים
לה דואן

**לה דואן** (בוייטנאמית: **Lê Duẩn**; 7 באפריל 1907 – 10 ביולי 1986) היה פוליטיקאי קומוניסטי וייטנאמי. הוא עלה במדרג המפלגה בסוף שנות החמישים והפך למזכיר הכללי של הוועד המרכזי של המפלגה הקומוניסטית של וייטנאם (VCP) בקונגרס הלאומי השלישי בשנת 1960. הוא המשיך במדיניותו של הו צ'י מין לפסוק באמצעות מנהיגות קולקטיבית. מאמצע שנות השישים (כאשר בריאותו של הו צ'י מין התדרדרה) ועד מותו בשנת 1986, הוא היה בראש מקבלי ההחלטות הבכירים בווייטנאם.

## ביוגרפיה

הוא נולד למשפחה מהמעמד הנמוך במחוז קווינג טרו, בדרום הודו סין הצרפתית בשם לֵן וָן נוּן. מעט ידוע על משפחתו וילדותו. לראשונה הוא בא במגע עם מחשבות מהפכניות בשנות העשרים דרך עבודתו כפקיד רכבת. לה דון היה חבר מייסד של המפלגה הקומוניסטית אינדו-צ'ינה (המפלגה הקומוניסטית העתידית של וייטנאם) בשנת 1930. הוא נכלא בשנת 1931 ושוחרר בשנת 1937. בשנים 1937 - 1939 עלה בסולם הדרגות. הוא נכלא שוב בשנת 1939, הפעם בגין קיום התקוממות בדרום. לה דון שוחרר מהכלא בעקבות המהפכה המוצלחת שהובילה המפלגה הקומוניסטית באוגוסט 1945.

במהלך מלחמת הודו סין הראשונה (1946-1954), היה לה דון מנהיג מהפכני פעיל בדרום וייטנאם. במהלך שנות החמישים נעשה אגרסיבי יותר ויותר כלפי דרום וייטנאם וקרא לאיחוד מחדש באמצעות מלחמה. עד אמצע שנות החמישים של סוף שנות ה-50 הפך למעצב המדיניות החזק ביותר במפלגה. עד ל-1960, הוא היה רשמית חבר המפלגה החזק ביותר אחרי יו"ר המפלגה. ב־2 בספטמבר 1969 נפטר הו צ'י מין ולה דואן הפך לדמות החזקה ביותר בצפון .

הוא הפך למזכיר הראשון של המפלגה בשנת 1960, והפך רשמית לאישיות הראשית במפלגה אחרי הו צ'י מין. לאחר מותו של הו, לה דואן השתלט על הנהגת צפון וייטנאם. כאשר אוחדה דרום וייטנאם עם צפון וייטנאם בשנת 1976 והמפלגה שוחזרה מחדש, לה דואן הפך למזכיר הכללי של המפלגה. הוא אישר את הפלישה הווייטנאמית לקמבודיה בדצמבר 1978, במטרה להפיל את משטר הטרור חמר-רוז ' שהיה מגובה על ידי סין. זה השפיע מאוד על היחסים בין וייטנאם לסין, כאשר וייטנאם הגיבה בגירוש הסינים האתניים וסין בביצוע מסע עונשין צבאי קשה בהפסד נגד וייטנאם בשנת 1979. מכאן ואילך קיימה וייטנאם ברית קרובה יותר עם ברית המועצות והצטרפה לקומקון בשנת 1978. נשאר מזכיר כללי עד מותו ב-1986. הוא נפטר בהאנוי. ממשיך דרכו היה טרינג צ'ינה. לה דואן נודע גם בשם לה דאנג, והיה ידוע בציבור "anh Ba" (האח השלישי).

## קישורים חיצוניים

* 
* 

קטגוריה:מזכירים כלליים של המפלגה הקומוניסטית של וייטנאם
קטגוריה:זוכי פרס לנין לשלום
קטגוריה:מעוטרי עיטור לנין
קטגוריה:מעוטרי עיטור קלמנט גוטוולד
קטגוריה:ילידי 1907
קטגוריה:נפטרים ב-1986
הפועל דימונה

**הפועל דימונה** הייתה קבוצת כדורגל ישראלית מהעיר דימונה שהשתתפה בעבר בליגה השנייה במשך 5 עונות בשתי קדנציות. לרוב שיחקה הקבוצה בצבעי כחול-לבן ואירחה את משחקיה באצטדיון דימונה.

## היסטוריה
הקבוצה נוסדה בשנת 1956 על ידי המיליונר היהודי יאיר ציון דמרי (כשנה לאחר הקמת העיר) ושיחקה בליגה ג' מחוז נגב. בסיום עונת 1961/1962 כשלה הקבוצה במשחקי המבחן כשהפסידה במשחק המכריע לקבוצת "הררי תל אביב" ונשארה בליגה ג'.

בעונת 1963/1964 סיימה הקבוצה במקום הראשון אך כצעד מחאה לא התייצבה למשחק המבחן מול הפועל אשדוד והאחרונה העפילה לליגה ב' לאחר התערבות בית הדין של ההתאחדות.

בתחילת עונת 1966/1968, לאחר כעשור של ניסיונות חוזרות ונשנות להעפיל לליגה ב', התמזגה הקבוצה עם "הפועל אברהם באר שבע", ששיחקה בליגה ב' והייתה קבוצת הבת של הפועל באר שבע ובכך עלתה לליגה ב'.

בסיום עונת 1971/1972 סיימה הקבוצה במקום הראשון בליגה ב' והעפילה לראשונה בתולדותיה לליגה א' שהייתה באותם ימים הליגה השנייה.

הקבוצה שיחקה 4 שנים בליגה השנייה כאשר הישג השיא שלה באותם ימים היה המקום החמישי בו סיימה בעונות 1972/1973 ו-1974/1975.

בסיום עונת 1975/1976 סיימה הקבוצה במקום ה-12 בליגה א'. באותו עונה הוקמה הליגה הארצית אליה העפילו הקבוצות שסיימו במקומות 2–5 בכל אחד משני מחוזות ליגה א' ובכך הקבוצה ירדה לליגה השלישית.

בעונות 1976/1977 ו 1982/1983 ירדה הקבוצה לליגה ב' אך בשני המקרים חזרה לליגה א' כעבור עונה אחת.

בסיום עונת 1985/1986 סיימה הקבוצה במקום הראשון בליגה א' והעפילה לליגה הארצית שהייתה הליגה השנייה באותם ימים הקבוצה, אך לא הצליחה לשרוד בליגה ונשרה כעבור עונה חזרה לליגה א' לאחר שסיימה במקום האחרון. שלוש שנים לאחר שירדה לליגה א' נשרה הקבוצה לליגה ב'.

בסיום עונת 1995/1996 חזרה הקבוצה לליגה א' אחרי 6 שנות היעדרות ואת השנתיים הראשונות שלאחר החזרה לליגה א' סיימה בצמרת במקומות הרביעי והחמישי בהתאמה.

את עונת 1998/1999 סיימה הקבוצה במקום הראשון ועלתה לליגה הארצית החדשה שהוקמה באותה עונה והפכה לליגה השלישית. הקבוצה לא הצליחה לשרוד בליגה הארצית וירדה כעבור עונה לליגה א' שהפכה לליגה הרביעית.

בסיום עונת 2002/2003, נקלעה הקבוצה לבעיות פיננסיות והכריזה על פירוק.

## שחקני עבר במועדון

* ראו גם: רשימת כדורגלני הפועל דימונה

## מועדון ספורט דימונה

שמאל|ממוזער|140px|סמל מועדון ספורט דימונה

בשנת 2004, שנה לאחר שהתפרקה הפועל דימונה, הוקמה בעיר קבוצת הכדורגל "מועדון ספורט דימונה". הקבוצה משחקת באותם צבעים כמו קודמתה ואוהדי הכדורגל בעיר רואים בה כממשיכת דרכה של הפועל דימונה, אולם אין למועדונים קשר ישיר. מ.ס. דימונה מפעילה מחלקת נוער של חמש קבוצות גיל, וגם קבוצת בוגרים. 

קבוצת הבוגרים העפילה (עם המאמן אהוד כחילה) בסיום עונת 2015/2016 לליגה א' דרום והשתתפה בה במשך שתי עונות ולאחר מכן ירדה חזרה לליגה ב'. בסיום עונת 2019/2020 (עם המאמן שמעון ביטון) העפילה הקבוצה לליגה א' דרום לאחר שתי עונות בליגה ב'.

## הערות שוליים

דימונה
קטגוריה:קבוצות כדורגל שהוקמו ב-1956
קטגוריה:דימונה: ספורט
ליגת ההוקי הרוסית

**ליגת ההוקי הרוסית**, הידועה בראשי התיבות: **RHL** (ברוסית: **Российская хоккейная лига, РХЛ**) היא ארגון שהיה אחראי לניהול ותפעול ליגת ההוקי הבכירה ברוסיה והתקיימה בשנים 1996—1999.

הליגה הוקמה ב-17 באפריל 1996 במקום ליגת ההוקי הבינלאומית ופעלה כאליפות רוסיה בהוקי קרח תחת השם הסופרליגה הרוסית בהוקי קרח.

בשנת 1999, בגלל הצורך להתאימה לתקני החקיקה של הפדרציה הרוסית, היא פורקה. ב-31 במאי 1999, משכה פדרציית ההוקי הרוסית מה-RHL את הזכות לארח את האליפות הלאומית בין קבוצות ליגת העל והליגה הבכירה. במקום RHL, באוגוסט 1999 הוקמה ליגת ההוקי המקצוענית. 

הגוף המנהל של הליגה הייתה מועצת RHL, שכללה נציגי המועדונים שהשתתפו באליפות רוסיה, וכן נשיא פדרציית ההוקי הרוסית, שהיה גם סגן נשיא ה-RHL. מנגנון ה-RHL כלל כמה מחלקות: עריכת תחרויות, פיננסיות, ארגוניות. נשקלה שאלת הקמת נשיאות מועצת RHL, אך הפרויקט מעולם לא יצא לפועל. בשנת 1999 הקימה ה-RHL ועדת פיתוח, שכללה נציגי מועדוני RHL. 

בעונה הראשונה קיימה הליגה תחרויות בין קבוצות ליגת העל, שעד 1996 הייתה אחראית עליה ליגת ההוקי הבינלאומית. מאז עונת 1997/98, קבוצות הליגה עברו לחסות ה-RHL. כך, בשלוש עונות ה-RHL למעשה יצרה מערכת שדרכה עברה גם ממשיכתו של RHL, הליגה המקצוענית. בשנת 1999 נשיא פדרציית ההוקי, אלכסנדר סטבלין, בשל הדרישות בחקיקת הספורט הרוסית החדשה, יזם את סגירת ה-RHL והעברת הזכויות לביצוע תחרויות הוקי רוסיות למבנה חדש - הליגה המקצוענית.

בשנת 2011 למשך זמן קצר הליגה השלישית בחשיבותה במדינה, נקראה בשם "ליגת ההוקי הרוסית".

## אלופות

## ראו גם
* פדרציית ההוקי הרוסית 
* ליגת ההוקי הבינלאומית (רוסיה) 
* ליגת ההוקי הקונטיננטלית 
* אליפות רוסיה בהוקי קרח

## הערות שוליים

קטגוריה:רוסיה: הוקי קרח
ליגת ההוקי המקצוענית (אוקראינה)

**ליגת ההוקי המקצוענית** הוא שמה של אגודה של מועדוני הוקי מקצועניים באוקראינה. הארגון עוסק בארגון האליפות הלאומית, כמו גם בהגדלת הפופולריות של הוקי קרח באוקראינה. הארגון נוסד ב-25 ביולי 2011. השפה הרשמית היא אוקראינית, אם כי בעבודה יומיומית משתמשים בשפה הרוסית.

האיגוד קם בשנת 2011 כתוצאה מארגון מחדש. ליגת ההוקי האוקראינית. מאז 2013 נשללה מהפדרציה הלאומית את הזכות לארגן את אליפות אוקראינה.
## קישורים חיצוניים
* 
* אליפות אוקראינה באתר פדרציית ההוקי האוקראינית
* אליפויות הוקי באוקראינה באתר "ארכיון ההוקי"
קטגוריה:אוקראינה: הוקי קרח
אפולו אינטנסה אמוזיונה

**אפולו אינטנסה אמוזיונה** (באיטלקית: **Apollo Intensa Emozione**, קרוי גם: **Apollo IE**) - היא מכונית ספורט המוגדרת מכונית על מתוצרת יצרנית הרכב הגרמנית **[[גומפרט]]** (בגרמנית: **GUMPERT Sportwagenmanufaktur GmbH**), המייצרת מכוניות-על ומכוניות מרוץ, אשר מיוצרת משנת 2019 בגרמניה אשר בסיסה בעיר אלטנבורג בגרמניה.

## תצורה

פירוש שם הדגם "Intensa Emozione" מאיטלקית: "רגש עז".
* 2 דלתות - בתצורה "Gull-wing door"  ("דלת של כנף").
* 2 נוסעים.
* מנוע מרכזי-אחורי.
* סוג הנעה: הנעה אחורית.
* המכונית עשויה כמעט לחלוטין מפולימר מחוזק בסיבי פחמן, אך היא כוללת רכיבי פלדה, אלומיניום וטיטניום בעלי חוזק גבוה. מפרץ המנוע נותר חשוף, על מנת לאפשר לכניסת האוויר לנצל את היעילות והביצועים המרביים. המרכב כולו שוקל 105 ק"ג בלבד.
* תאוצה בין 0–97 קמ"ש היא 2.7 שניות.
* מחיר היחידה בארצות הברית: 2,670,000 דולר, מחיר היחידה באירופה - 2,300,000 אירו (נכון לשנת 2019).
* בתכנון היצרן לבנות 10 יחידות, שנמכרו למפרע.

## תמונות

קובץ:Apollo IE on track 1.jpg| דגם "אפולו אינטנסה אמוזיונה"
קובץ:Apollo IE Suzuka.jpg | דגם "אפולו אינטנסה אמוזיונה"
קובץ:Apollo Intensa Emozione (43992757621).jpg| דגם "אפולו אינטנסה אמוזיונה"


## ראו גם
* מכונית-על

## קישורים חיצוניים

* 
* 
* 

## הערות שוליים

קטגוריה:מכוניות על
קטגוריה:מכוניות ספורט
קטגוריה:דגמי מכוניות שהושקו ב-2019
קטגוריה:כלי רכב גרמניים
קטגוריה:מכוניות מנוע מרכזי
קטגוריה:מכוניות עשויות פולימר מחוזק בסיבי פחמן